DIOUZH SAVBOENT AR MARZOÙ – RAKTRES ENKLASK WAR AL LENNEGEZH VREZHONEK\nRenerezh skiantel er CRBC : Mannaig Thomas ha Nelly Blanchard\nPadelezh ar raktres : 2012-2014\nDoare raktres : diaz-titouroù diwar-benn lennegezh Breizh, kolok, embannadurioù\nTachenn : yezh ha lennegezh Breizh\nGerioù-alc’hwez : brezhoneg, lennegezh, skrivagnerien, sokiologiezh lennegel, istor lennegel, sokioyezhoniezh\nEmgavioù skiantel da zont : kolok « Kennaskoù ha fraihoù el lennegezhioù ar marzoù » d’an 30 ha 31 a viz Mae 2013 e Brest\nKevelerien skiantel :\nCELIFRAB, Skol-veur Liège\nLevraoueg Rennes métropole\nLevraoueg Yves-Le Gallo, UMS 3554, Brest\nMirdi an arzoù kaer Brest\nSkoazelloù arc’hant : MSH-B, UBO, Kuzul Meur Penn-ar-bed, BMO, Kuzul Rannvro Breizh\nKinnigadur ar raktres\nPeurvuiañ eo tro-dro d’ur c’hreiz meur e vez embannet an oberennoù lennegel pennañ, hag an unanennoù bihanoc’h a rank en em dermeniñ e-keñver ar c’hreiz-se. Dre e vrud, pouez e lennerien hag hini e oazadurioù (B. Denis et J.-M. Klinkenberg, 2006) ez eo ar c’hreiz mestr war pep tra. Broioù ar marzoù, er c’hontrol, a vez merket gant ar pellder (pellder egorel, sokial, broadel, ideologel, sokioyezhoniel, speredel pe bolitikel). Dre ar pellder-se e vez distreset an doare da veizout an norm. Evit gellout teurel ur sell nevez war lennegezh Vreizh – koulz ha war pep lennegezh krouet dindan endroioù damheñvel, evel al lennegezhioù e yezhoù rannvroel da skouer – e ranker prederiañ war an eskemmoù (G. Genette, 1982) hag ar meskajoù etre al lennegezhioù-se, ha pelloc’h, war an holl dachennoù arzel. Ma komzer eus ur sell savet gant ar marzoù drezo o-unan e ranker kompren anezhañ dre e zarempred gant ar bed a-bezh, da lavaret eo dre ur preder a-stroll hag etrebroadel war al liammoù hag ar frailhoù etre lennegezhioù ar marzoù ha re ar c’hreiz, hag ivez dre o darempredoù diabarzh, da lavaret eo re an dachenn lennegel (Bourdieu, 1991) breizhat. Ar pezh a ranker ober eo lakaat splann al lec’hioù hag ar rouedadoù e-lec’h m’en em gav holl aktourien an dachenn-se. Ret-mat eo neuze kelaouiñ war endro ha statud sokial ar grouerien, ha diwar-se, kas studioù a vefe lennegel ha sokioyezhoniel war un dro. Dre liammañ an doare kenveriañ ha modelizañ-se ha dre lakaat pizh keñver-ha-keñver roadennoù fetis e vo posubl kompren dibarelezh ar savboent marzel breizhek, da lavaret eo ar preder « narkisek » (Le Berre, 2006) war petra eo Breizh, ha da respont d’ar goulenn-mañ : petra lavar un arzhour diwar e benn pa vez o komz eus Breizh ?\nTeir dachenn-labour az a d’ober ar raktres-se :\nKefridi 1 : Kennaskoù ha frailhoù el lennegezhioù marzel (kolok)\nEr prantad kentañ-se e vo roet tro da glaskerien eus tachennoù-labour disheñvel d’en em welet evit labourat a-stroll war naoutur ar marzoù. E Brest, d’an 30 ha d’ar 31 a viz Mae 2013, e vo dalchet ar c’holok « Kennaskoù ha frailhoù el lennegezhioù marzel ».\nKefridi 2 : Hentad ar skrivagnerien vrezhonek (bank roadennoù)\nEr bank-roadennoù e vo renablet an titouroù a zo anezho dija, da vezañ klokaet ha nevezaet goude. Da gentañ e vo studiet an hollad roadennoù diwar-benn an oberourien vrezhonek adalek orin al lennegezh-se betek ar 21vet kantved. En diaz pennañ e vo lakaet ar roadennoù diwar-benn an oberourien. Outañ e vo staget un diaz « oberennoù », ha goude un diaz « kelaouennoù ». Dre groazañ an tri dalc’had-se e vo tu deomp kaout ar roadennoù ret evit lañsiñ enklaskoù nevezus war ar rouedadoù ha war mont en-dro tachenn al lennegezh vreizhek.\nKefridi 3 : Lavar Breizh, en em lavaret (atelieroù liestachenn)\nAozet e vo 3 atelier liestachenn evit bodañ klaskerien war al lennegezh, an arzoù kaer, ar sinema, an tisavouriezh, ar sonerezh, h.a. Neuze e c’hellimp keñveriañ an holl dachennoù a-benn heñchañ an dielfennañ, dibab ar patromoù boutin ha prederiañ war ar fedoù ispisial pe dibar. Dre ur c’henlabour gant Mirdi an arzoù kaer Brest e vo kreñvaet tu ikonografek ar studi. Diskouez dibarded pep tachenn, met ivez sevel treuzennoù etrezo, eo pal ar raktres. Dre ur sindezenn eus al labourioù a-stroll e vo savet ur c’hlozadur hollek. Embannet e vo en ul levr disoc’hoù al labourioù evit lakaat war-wel perzhioù heverkañ an tem-se.


Kaset e vênt get harp skeudennoù, tresadennoù, tonioù sonerezh, barzhonegoù pe kement tra ho po degaset.\nN'int ket kentelioù yezh, neuze emañ rekis d'an den gouiet distripiñ un tamm brezhoneg evit gellet kemer perzh en divizoù.\nAr blez-mañ (2017-2018) e vo dalc'het an abadennoù kaozeal d'ar Gwener d'enderv\netre 4 e 30 ha 6 30, ur wezh bep miz.\nRoiñ a reont an tu da wellaat ho prezhoneg pe just da varbotat ha d'en em gavout get tud nevez, e brezhoneg ! D'an holl.\nLec'h : 6 ru Joseph Rollo, sal Sten Kidna, an Alre\nDarempred : 02 97 78 41 40 / oliertidouaralre@gmail.com\nPriz : a-vad, a-dal ma emezeler d'ar gevredigezh.\n(20 € bep blez hag a ro dor zigor d'an holl abadennoù ha baleadennoù.\nEvit donet da vout ezel, leuniiñ ar fichenn-emezeliñ.)\nAbadennoù da zonet en deiziataer


Région_Bretagne - Pont-treuzell nevez Menez-Mikael-ar-Mor digoret d’an dud war droad\nKendalc’het e vo al labourioù war al leurenn e-harz ar ramparzhioù betek miz Here 2014. En diskar-amzer e vo digoret an hent nevez ent ofisiel, ha gallout a reor mont gantañ e forzh peseurt mod. En diskar-amzer ivez e vo kroget da ziskar ar chaoser-hent eus an XIXvet kantved ha da gleuzañ eil kanol ar C’houenon war-zu reter ar Menez. Setu m’eur sur bremañ e vo peurechu al labourioù a-benn 2015. Renevezet da vat e vo al lec’h da neuze, goude spurañ ar parklec’hioù kozh, 15 hektar enno, a oa war dachenn ar mor. Gallout a ray ar C’houenon adstummañ e aber, hag e-se distreiñ da gelc’hiañ Menez-Mikael-ar-Mor gant e ziv vrec’h.\nAr reverzhioù e-pad an hañv\nFourradennoù en tu all da 110 a vo, ha gant ar reverzhioù-se e vo pennadoù ma vo ar Menez ur gwir enezenn. Evit gwelet an arvest-se diouzh ar gwellañ ez eo dav deoc’h bezañ war al lec’h un eur da nebeutañ a-raok an uhelvor. Digoust e vo ar parklec’h hag ar busoù eus 7e gm da hanternoz.\nD’al Lun 11 a viz Eost 2014 : gwezhiader 110 da 20e37\nD’ar Meurzh 12 a viz Eost 2014 : gwezhiader 112 da 9e04 ha 113 da 21e23\nD’ar Merc’her 13 a viz Eost 2014 : gwezhiader 112 da 9e48 ha 110 da 22e07\nD’ar Meurzh 9 a viz Gwengolo 2014 : gwezhiader 113 da 20e20\nD’ar Merc’her 10 a viz Gwengolo 2014 : gwezhiader 115 da 8e44 ha 115 da 21e04\nTags : Tourisme Patrimoine Culturel\nPublié le Wednesday, July 30, 2014


Pajenn:Morvan - Buez ar Zent, 1894.djvu/487 - Wikimammenn\nPajenn:Morvan - Buez ar Zent, 1894.djvu/487\n12 a C’houere\nsant iann gualbert, abad\nmuntrer d’he dro. Erruout a eure gant hema, da zeiz Guener ar Groaz, enn eunn hent ker striz ma ne c’helle nikun anezho techet dioc’h egile. Ho daou edont var varc’h ; mes ar muntrer ne oa nemethan, ha ne oa arm ebed ganthan, Iann, er chountrol, a ioa armet mad, ha soudarded oc’h ober koumpagnunez d’ezhan. A veac’h en deuz anavezet ann hini en doa lazet he vreur ma krog enn he gleze evit her planta e kaloun ar muntrer. Mes ar reuzeudik-ma a ra eul lamm divar he varc’h, hag en em strink d’ann daoulin, he zivreac’h astennet e kroaz, enn eur lavaret : « — Enn hano Jezuz-Krist, maro evidomp hon daou da genver ann deiz-ma, lezit va buez ganen. »\nAr c’homzou-ze a oue evel eunn tarz kurun evit Gualbert : « — Enn hano Jezuz-Krist ! emezhan ; ah ! n’ounn ket evit miret da rei d’ehoc’h ar c’hras a c’houlennit enn hano Jezuz-Krist ; mes n’e ket hebken lezel ho puez ganeoc’h eo a fell d’inn : c’hoant am euz ouspenn, e vemp mignouned hiviziken. » Ha var gement-se Iann a ziskenn ive divar he varch evit briata muntrer he vreur.\nPrest goude ez eaz da lavaret he Bater dirak eur grusifi a ioa e chapel kouent Sant-Miniat, tost da Florans. Hogen, a greiz m’edo guir vella o pedi, ar C’hrist a zoublaz he benn evit he drugarekaat abalamour m’en devoa pardounet a galoun vad. Ar burzud-ma a skoaz adarre kaloun Gualbert, ha setu hen hag ober he zonj da guitaat ar bed a-grenn evit en em rei holl da zervich Doue.\nKemeret a reaz eta sae ar venac’h euz a Urs sant Beneat e kouent Sant-Miniat, hag he-unan e trouc’haz he bennad bleo hirr. Ne oue ket pell er gouent na oue remerket ennhan holl vertuziou eur manac’h santel, ha da varo ann abad e oue choazet evit delc’her he blas. Mes Iann a ioa guelloc’h ganthan senti eget beza mestr, hag en em dennaz e Kamaldoli, el leac’h m’edo neuze sant Romuald oc’h ober he ermitach. Ac’hano e teuaz da Vallombreuz, hag e Vallombreuz e savaz eur gouent\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/487&oldid=137700 »


Lleucu Llwyd - Wikipedia\nLleucu Llwyd a oa, hervez a ouzer, mestrez ar barzh Llywelyn Goch ap Meurig Hen (war-dro 1350 - 1390). Gantañ e voe savet d'ar plac'h yaouank, pa varvas, unan eus brudetañ barzhoneg al lennegezh kembraek, anvet Marwnad Lleucu Llwyd, ur marvnad eus ar re vravañ.\nEviti da vout brudet da viken n'ouzer ket gwall dra diwar he fenn. Hervez ar skrid e oa Lleucu eus Pennal, etre Machynlleth hag Aberdyfi :\n'Gwae fi'r ferch wen o Bennal,\nBreuddwyd oer, briddo dy dâl!'\nDimezet e oa-hi pa varvas, met n'oar ket sur piv e oa he fried: pe un Dafydd Ddu, eus Cymer (e-kichen Abati Cymer) hervez unan, Ieuan Ddu eus ar Gydros hervez un arall, a skrive Gruffudd Hiraethog er XVIvet kantved. Diouzh krediñ Gruffudd he doe ur mab anvet 'Y Coch'.\nMar deo anat karantez Llywelyn en e varzhonegoù da Lleucu Llwyd n'haller ket bout sur e oant orgederien. Ouzhpenn-se ez eus meur a skouer a varvnadoù ha ne oant ket gwir ivez, kanet da genvreudeur, ha marteze ne oa nemet ur varzhoneg a genavo dezhi, pa zimezas, eo a savas Llywelyn\nDafydd Johnston (gol.), Gwaith Llywelyn Goch ap Meurig Hen (Aberystwyth, 1998). Testun y Farwnad a nodiadau helaeth arno, gyda llyfryddiaeth bellach ar y gerdd.\nAdtapet diwar « https://br.wikipedia.org/w/index.php?title=Lleucu_Llwyd&oldid=1825921 »\nKemmoù diwezhañ degaset d'ar bajenn-mañ d'an 11 Gen 2019, da 22:52.


Ar gwel war an Alhambra\nDiabarzh ar palez, livet gant Adolf Seel.\nAn Alhambra (diwar an arabeg الحمراء, Al-Ḥamrā « an hini ruz ») a reer eus un hollad savadurioù a oa lec’h annez rouaned Emirelezh Granada. Emañ an hollad savadurioù-se war un dorgenn dreist kreiz kêr e Granada, en Andalouzia, e Spagn.\nDont a ra anv Alhambra eus liv ruz an douar hag ar mogerioù, ha pa vefent bet livet gant gwenn-raz en deroù. E-pad ar brezelioù etre muzulmaned ha kristenien, hag a oa o klask adaloubiñ Al-Andalus e deroù an XIIIvet kantved, en em dennas Mohammed ibn Nasr pe Mohammed ibn al-Ahmar, diazezer tierniezh an Nazaried, e Granada, ha kregiñ da sevel an Alhambra evel m’emañ bemañ.\nKreskiñ a reas ar palez kentañ a-hed an amzer, dindan ren ar rouaned Yusuf Iañ, Muhammad V, Ismail Iañ... E 1492 e rankas ar roue diwezhañ, Muhammad XII, anavezetoc’h evel "Boabdil", kodianañ gant ar Rouaned katolik, Fernando II Aragon hag Izabel Iañ Kastilha. Diwar neuze e voe perc’hennet an Alhambra gant rouaned Spagn. Diwezhatoc’h e voe lakaet sevel gant Carlos Iañ Spagn, impalaer an Impalaeriezh Santel dindan an anv Karl V (1516 - 1556), ur palez bras e giz an Azginivelezh e-kreiz an Alambra.\nLakaet eo bet an Alhambra, asambles gant palez nes ar Generalife ha karter Albaicín e Granada ivez, war roll lec’hiennoù ar Glad bedel gant an UNESCO.\nPorzh al Leoned\nAr “Portico” hag ar poull a zo dirazañ.\nGwere Lindaraja, e palez al Leoned.\nAn Alhambra gwelet eus iliz San Nicolás e karter Albaicín.\nOfis Touristerezh Granada e meur a yezh\nLa Alhambra y el Generalife, lec’hienn ofisiel (es) (en)\nAdtapet diwar « https://br.wikipedia.org/w/index.php?title=Alhambra&oldid=1960619 »\nKemmoù diwezhañ degaset d'ar bajenn-mañ d'an 17 C'hwe 2022, da 07:06.


Ur sizhun, un istor : sizhun 11 - TÉBÉO - 2017 - Base documentaire - Cinémathèque de Bretagne - Gwarez Filmoù - Brittany Film Archives\nAmoco Cadix (bateau) - Marée noire (pollution) - Pollution - Portsall (29)\n16 a viz Meurzh 1978. Un eoullestr a vro Liberia, an Amoco Cadiz, a zo aet d'ar strad e-pad an noz, war aodoù hanternoz Penn-ar-Bed, 'kostez Porsal. Goude bezañ klasket he stlejañ betek an douar, en aner, e torr ar vag e daou.\nMantrus eo : daou c'hant seizh mil tonenn warn-ugent a direoul kriz ha tri mil tonenn a fioul a zo skuilhet war bevar c'hant kilometrad a aodoù.\nSabatuet ha kounnaret eo an dud antronoz vintin pa zizoloont grevusted an darvoud. En ur ober 11 vloaz eo ar pevare lanv du goude reoù an Torrey Canyon e 1967, an Olympic Bravery hag ar Bohlen e 1976.\nPrestik e lakaer e pleustr ar steuñv POLMAR a-enep da saotradur ar mor. Ar boblañs hag an arme a zo kaset da naetaat ar mazout, met ur pezh labour a zo d'ober. Strad ar mor, ar parkeier istr, al loened hag ar struzh a zo bet skoet. Pep hini a ra par ma c'hell evit herzel ouzh al lanv du, met siwazh eo re ziwezhat dija : efedoù spontus a zo war an douristelezh, ekonomiezh ar vro hag an endro.


GCompris stumm 2.4\nHiziv e kinnigomp stumm 2.4 GCompris.\nGwellaet hon eus ment an holl bakadoù evit an holl savennoù hag ar restr diavaez evit skeudennoù ar gerioù (~30% bihanoc'h).\nM'ho peus lammet ar pellgargañ otomatik hag e fell deoc'h kaout restr klok ar skeudennoù e renkit mont er restr kefluniañ ha klikañ war "Pellgargañ restr klok ar skeudennoù".\nM'ho peus ar stumm nevesañ e teu an destenn "Full word image set is installed" war-wel en traoñ.\nMouezhioù digoradur Nynorsk Norwegia a zo bet ouzhpennet gant Karl Ove Hufthammer and Øystein Steffensen-Alværvik. Mouezhioù Malayalameg a zo bet klokaet gant Aiswarya Kaitheri Kandoth.\nHizivaet eo bet an tresadennoù evit meur a obererezh.\nMennet hon eus un nebeud kudennoù en obererezhioù Gremm adnevesadus, Kelc'hiad an dour ha Kevrediñ kempoell.\nBez' e c'hallit kavout pakadoù ar stumm nevez-mañ evit GNU/Linux, Windows, Raspberry Pi ha MacOS war ar bajenn bellgargañ. An hizivaat a vo deus outañ a-benn nebeut en Android Play store, an dastumlec'h arloadoù F-Droid hag er Windows store.\nTrugarez d'an holl,\nGCompris stumm 2.3\nHiziv e kinnigomp stumm 2.3 GCompris.\nGoude bezañ dizoloet ur fazi a freuze 3 obererezh hon eus dibabet mennañ buan anezhañ ha kinnig dres ur c'hempenn nevez.\nGCompris stumm 2.2\nPlijet omp o kemenn stumm nevez GCompris 2.2.\nUr c'hempenn eo, neuze e rankfe pep dasparzh GNU/Linux gant ar stumm 2.0 pe 2.1bezañ hizivaet da 2.2.\nSetu ur verradenn eus ar c'hemmoù graet :\nSkeudennoù nevez ha traoùigoù mennet en obererezhioù Kelc'hiad an dour ha Gremm adnevesadus.\nSkeudennoù nevez evit obererezh an Tangram.\nGwellaet an urzhiañ lizherennoù er c'hlavier-skramm (ober a ra gant stumm lec'hel GCompris).\nReizhet ur freuz pa loc'her Boest kempouezañ gant Android.\nUr bern reizhadennoùigoù ha gwellaennoù.\nEvit ar pezh a sell ouzh an troidigezhioù :\nRusseg troet penn da benn.\nMouezhioù nevez evit norwegeg Nynorsk (estreget ar mouezhioù digoradur).\nBez' e c'hallit kavout pakadoù ar stumm nevez-mañ evit GNU/Linux, Windows ha MacOS war ar bajenn bellgargañ. An hizivaat a vo deus outañ a-benn nebeut en Android Play store, en dastumlec'h arloadoù F-Droid hag er Windows store. Evit Raspberry Pi e kinnigimp ur stalier a-benn nebeut.\nGCompris stumm 2.1\nPlijet omp o kemenn stumm nevez GCompris 2.1.\nUr c'hempenn eo, neuze e rankfe pep dasparzh GNU/Linux gant ar stumm 2.0 bezañ hizivaet da 2.1.\nAr c'hemm pouezusañ : mont a raio bremañ en dro adarre an tu da pellgargañ evit stummoù kozh Android.\nKas ur sertifikad SSL da bellgargañ evit stummoù kozh pellgomzerioù/tabletezennoù Android n'o doa ket unan hag a chome hep gallout pellgargañ an roadennoù (https://bugs.kde.org/show_bug.cgi?id=447572).\nHizivaet eo bet an tresadennoù evit an obererezhioù Boest kempouezañ ha Diverkañ.\nReizhet ur fazi e Reversecount lec'h ma n'heller ket ken gounit zoken gant un disoc'h reizh ur wech graet un dro gant ar pesk.\nReizhet ur skornañ e Desk niveroù dekrannel pa veze cheñchet al liveoù.\nOuzhpennet un draig e druz el linenn-gontroll ar c'hlavier en obererezhioù Kodiñ an hent.\nReizhet strad roll an obererezhioù a chome diwelus pa veze diskennet betek betek an traoñ.\nLamet evit Windows an dispis war ar skrammoù HiDPI pa veze staliet GCompris.\nBrezhoneg ha makedoneg a zo bet klokaet.\nDistroet eo an tchekeg (damdroet en tu all da 80% evit ar poent).\nBez' e c'hallit kavout pakadoù ar stumm nevez-mañ evit GNU/Linux, Windows ha MacOS war ar bajenn bellgargañ. An hizivaat a vo deus outañ a-benn nebeut en Android Play store hag er Windows store. Evit Raspberry Pi e kinnigimp ur stalier a-benn nebeut.\nGCompris stumm 2.0\nPlijet omp o kemenn stumm nevez GCompris 2.0. A-drugarez d'e berzhioù kelennadel ha d'an eurvezhioù plijadur gantañ evit bugale a bep seurt oad eo ur prof dibar evit gouelioù ar vakañsoù-mañ.\nEnnañ e vo kavet ur bern obererezhioù nevez ha gwellaet. Amañ-dindan e kaver ur roll eus ar c'hemmoù graet.\nObererezhioù nevez :\nLogodenn ar babigoù a zo evit deskiñ d'ar vugale ober gant un urzhiataer evit ar wech kentañ.\nUr c'hoari strategiezh hengounel eus Afrika eo Awale, bez' e c'heller c'hoari anezhañ a-enep an urzhiataer pe gant ur c'heneil.\nEn obererezh Kodiñ an hent (gant ur sell daveel pe get) e rank ar vugale reiñ un aridennad tuadennoù evit heuliañ un hent resis war ur gael.\nAr c'hontrel-fed eo Diskodiñ an hent (dizave pe sell daveel). Rankout a ra ar vugale sevel an hent a glot gant un aridennad tuadennoù resis.\nEn obererezh Desk kementadoù e ranker kontañ pet tra zo ezhomm evit ezteurel ur c'hementad.\nEn obererezh Desk niveroù dekrannel e troc'h ar vugale unannennoù e tammoù a-benn deskiñ petra eo an niveroù dekrannel.\nMemes doare d'ober zo gant Desk sammadurioù dekrannel ha Desk lamadurioù dekrannel eget gant Desk niveroù dekrannel, met ar wech-mañ evit pleustriñ gant ar jedadurioù-se.\nGant Niveroù en urzh mat e pleustr ar vugale war urzh an niveroù en urzh war-gresk pe war-zigresk.\nGant Lizherennoù en urzh mat e pleustr ar vugale war urzh al lizherennoù hervez hini al lizherenneg pe un tu kontroll.\nUrzhiañ frazennoù a zo avañsetoc'h, pa bleustr ar vugale war al lenn hag ar yezhadur en ur urzhiañ lodennoù ur frazenn.\nLec'hiadurioù a zo un obererezh evit deskiñ penaos ezteurel lec'hiadur un dra gant ur sell daveel.\nObererezhioù gwellaet :\nAn obererezh Tredan elektronek a zo ganti ur live deskiñ nevez.\nProgrammiñ ar milendall a zo ganti roadennoù nevez enne ar mod d'ober gant boukloù, ha troidigezhioù a zo gant ar skeudennoù titouriñ.\nObererezhioù an Tog hud a zo dezhe roadennoù nevez evit ar vugale vihanañ.\nKoskoriad an Heol a ra bremañ gant devezhioù ha bloavezhioù an Douar evit an holl blanedennoù.\nAn holl gartoù en oberezhioù Geografiezh a zo bet adtreset hag hizivaet, gant ur bannañ gwelloc'h hag er stumm svg. Ouzhpennet zo bet ivez kartoù nevez evit pep lodenn eus Azia (Reter, Gevred, Su, Kreiz ha Kornôg).\nSkeudennoù nevez ha gwellaennoù-sell evit an obererezhioù Hanoi, Lizherenn o vankout, Arc'hant, Chaseour foto, Pentur eeun ha Tangram.\nAn astenn Inkscape nevez zo ganeomp evit sikour da grouiñ kartennoù svg ha miltammoù (https://invent.kde.org/education/gcompris/-/tree/master/tools/inkscape).\n... hag ur bern difazioùigoù ha gwellaennoù ouzhpenn.\nEvit ar pezh a sell ouzh an troidigezhioù, setu bremañ 33 yezh gant GCompris 2.0, 26 anezhe peurdroet : azerbaijaneg, albaneg, estoneg, euskareg, finneg, kastilhaneg, galleg, gresianeg, hebraeg, hollandeg, hungarek, indonezianeg, italianeg, katalaneg, katalaneg Bro-Valensia, lituaneg, malayameg, poloneg, portugaleg, portugaleg Bro-Vrazil, roumaneg, sloveneg, saozneg Bro-Saoz, sinaeg hengounel, svedeg hag ukraineg. 7 anezhe zo damdroet : alamaneg (96%), norwegeg Nynorsk (96%), belaruseg (83%), makedoneg (82%), brezhoneg (80%), turkeg (76%) ha ruseg (76%)\nBez' e c'hallit kavout pakadoù ar stumm nevez-mañ evit GNU/Linux, Windows, Android, Rasperry Pi ha MacOS war ar bajenn bellgargañ. An hizivaat a vo deus outañ a-benn nebeut en Android Play store, en dastumlec'h F-Droid hag er Windows store.\nGCompris stumm 1.1\nPlijet omp o kemenn stumm nevez GCompris 1.1.\nUr c'hempenn eo, neuze e rankfe pep dasparzh GNU/Linux gant ar stumm 1.0 bezañ hizivaet da 1.1.\nHizivaet eo bet an tresadennoù evit 21 obererezh.\nUr bern fazioùigoù-meziant a zo bet mennet.\nOuzhpennet zo bet peadra evit Ubuntu Touch.\nDoareoù-skrivañ broioù Turkia zo bet mennet.\nUr pakadig .msi all zo bet ouzhpennet evit Windows.\nAn doare AGPLv3 zo bet roet da stumm .exe GCompris abalamour d'un dalc'h evit an elektronek daouredel.\nKlokaet eo bet an albaneg, ar belarus, ar brazilianek, ar portugaleg hag ar ruseg.\nDistroet eo gouezeleg Bro-Iwerzhon hag ar makedoneg (damdroet en tu all da 80% evit ar poent).\nOuzhpennet eo bet ar c'heriaoueg evit an obererezhioù o tennañ d'ar gerioù evit an albaneg hag ar makedoneg.\nAn holl vouezhioù a zo bet ouzhpennet evit al lituaneg.\nEvit ar pezh a sell ouzh an troidigezhioù, setu bremañ 27 yezh klok evidomp : albaneg, belaruseg, brezhoneg, euskareg, galisianeg, galleg, gresianeg, hebraeg, hollandeg, hungarek, indonezianeg, italianeg, katalaneg, katalaneg Bro-Valensia, makedoneg, malayameg, poloneg, portugaleg, portugaleg Bro-Vrazil, roumaneg, ruseg, sloveneg, saozneg Bro-Saoz, sinaeg hengounel, svedeg, turkeg hag ukraineg.\nBez' eus ivez 4 yezh o zroidigezh damglok : alamaneg (91%), gouezeleg Bro-Iwerzhon (87%), lituaneg (96%) ha norwegeg Nynorsk (85%)\nDigoust eo bremañ staliañ GCompris mod pe vod.\nPlijet omp o kemenn eo digoust stumm klok GCompris 0.97 evit pep dasparzh skoret !\nAr meziantoù staliañ dindan Windows ha macOS war hol lec'hienn zo bet hizivaet ha n'o deus ket ezhomm eus kod dibrennañ ebet ken. Digoust eo bremañ ar stumm klok er Play Store ha Microsoft Store.\nSpi hon eus e vo aesoc'h evel-se d'an holl vugale er bed-holl evit gallout ober gant ar gwellañ meziant kelennadel.\nCopyright 2000-2022 Timothée Giet and others. Adnevezadur diwezhañ al lec'hienn: 2022-06-12. Ur pakad GNU eo ar meziant-mañ ha kinniget dindan an aotre publik GNU Affero General.\nLec'hienn troet gant: Envel Kervoas.


The Adventures of Rin Tin Tin, Avanturioù Rin Tin Tin a zo ur stirad skinwel amerikan evit ar vugale e gwenn ha du krouet gant Lee Duncan. Ennañ 164 rann 25 munutenn pep hini renket e 5 koulzad. Ne oa ket bras budjed ar stirad.\nSkignet eo bet da gentañ etre miz Here 1954 a miz Mae 1959 gant rouedad ABC (American Broadcasting Company). E Frañs e voe skignet ar stirad adalek ar 16 a viz C'hwevrer 1958 war sur RTF Télévision.\nAn div dudenn bennañ a zo Rusty, c'hoariet gant Lee Aaker, emzivad goude ma voe bet lazhet e dud gant Indianed ha savet gant soudarded ur post eus an US Cavalry (101vet rejimant) anvet Fort Apache abaoe hag e gi Rin Tin Tin. Aotreet da chom er post (Rusty a zo "korporal a enor") e sikouront ar soudarded da virout ar peoc'h en tro-war-droioù. Tremen a ra an traoù e dibenn an XIXvet kantved.\nJames Brown (Letanant Rip Masters) ha Rin Tin Tin war ur gatenn-bost bruderezhon.\nLee Aaker azo Korporal Rusty "Kompagnunezh B"\nJames Brown a zo Lt. Ripley 'Rip' Masters\nRin Tin Tin IV/Flame, Jr. a zo Rin Tin Tin\nJoe Sawyer a zo Sgt. Biff O'Hara\nRand Brooks a zo Korporal Randy Boone\nWilliam Forrest a zo Major Swanson\nHal Hopper a zo Korporal Clark\nHarry Strang a zo ar Sheriff\nDean Fredericks a zo Komawi\nMildred von Hollena zo Mrs. Barrington\nGeorge Keymas a zo Black Billy\nRalph Moody a zo Silas Gunn\nTom McKee a zo Kabiten Davis\nWilliam Fawcett a zo Captain Longey\nMorris Ankrum a zo Red Eagle (penn indian)\nLane Bradford a zo Barrows\nErnest Sarracino a zo Hamid Bey\nJack Littlefielda zo Karl\nDehl Berti a zo Katawa\nBill Hale a zo Cole Hogarth\nSteven Ritch a zo Lone Hawk\nLee Roberts a zo Aaron Depew\nLarry Chance a zo Apache Jack\nCharles Stevens a zo Geronimo\nGordon Richards a zo Hubert Twombly\nPierre Watkin a zo al loen-vezeg\nTommy Farrell a zo ar c'halvez\nHarry Hickoxa zo John Carter\nAndy Clyde a zo Homer Tubbs\nEd Hinton a zo Seth Ramsey\nPatrick Whyte a zo McKenzie\nStanley Andrews a zo Ed Whitmore\nAbel Fernandez a zo O-ye-tza\nLouis Lettieri a zo Chief Pokiwah\nJan Arvan a zo Chief Running Horse\nWilliam Henry a zo Bill Anderson\nAdtapet diwar « https://br.wikipedia.org/w/index.php?title=The_Adventures_of_Rin_Tin_Tin&oldid=1695403 »\nKemmoù diwezhañ degaset d'ar bajenn-mañ d'an 23 Meu 2016, da 23:09.


Diskouezadegoù Archives - Page 2 of 4 - Kelenn\nHome Dielloù Diskouezadegoù (Page 2)\nAozet e vez diskouezadegoù gant KELENN e-pad ar bloavezh skol, gant ar pal pedagogel kizidikaat ar stajidi hag ar gelennerien d’an arzoù, evit ma c’hellfen goude sevel raktresoù arzel en o klas. Digor eo al lec’h d’an dud an diavaez ha gweladennoù klas da eurvezhioù digoradur ar greizenn.\nEvit kaout titouroù, tizit kreizenn stummañ KELENN.\nDiskouezadeg Jean-Paul Thaéron\nDiskouezh a ra Jean-Paul THAÉRON un dastumad livadurioù, skultadurioù bihan, ha tresadennoù niverel war sur skramm. Krouiñ a ra kenaozadurioù elfennoù kevredet awenet gant bed al loened, plant, maen ha mojennoù. Renkañ ha rummañ a ra ar sinoù e-giz en ur blankennad gourgeriadur eus an XVIIIvet kantved hag e kinnig…\nKenderc'hel al lennadenn"Diskouezadeg Jean-Paul Thaéron"\nDiskouezadeg Stéphane Tesson\nAn diskouezadeg “Gwelloc’h e oa bremañ” kinniget gant Stéphane Tesson a ziskouez un dastumad tresadennoù, podoù bihan gant enlakadurioù ha kizelladurioù soavon bet implijet evit seveniñ videoioù. Implij a ra gant fent teknik an hibridadur en ur veskañ keleier, Istor hag Istor an arzoù. Pennadoù : 2018/05/22 – Le Télégramme…\nKenderc'hel al lennadenn"Diskouezadeg Stéphane Tesson"\n“Japan” diskouezadeg Ronan Menardeau\n« JAPAN » – « JAPON » : Graet e deus Ronan MENARDEAU tro ar bed. Kinnig a ra luc’hskeudennoù niverel bihan e liv hag e gwenn ha du eus e beaj e Bro Japan, gant ur sell dibar ha dic’hortoz war e santadurioù e bro ar sav-heol. Kêrioù, ur gevredigezh e mare digenvez an…\nKenderc'hel al lennadenn"“Japan” diskouezadeg Ronan Menardeau"\nDiskouezadeg La Galerie du Sallé 1972-1994\nKinniget eo an diskouezadeg-mañ gant kevredigezhioù Les amis de la Galerie du Sallé ha L’Oeil Quimpérois, kevredigezh a zo bet krouet ha buhezet ganti ar festival Mai photographie e Kemper. Diskouezet e vez ar skritelloù a veneg mareoù disheñvel diskouezadegoù ar stal, da lavaret eo 22 vloaz krouidigezh a-vremañ. Pennadoù…\nKenderc'hel al lennadenn"Diskouezadeg La Galerie du Sallé 1972-1994"\nDiskouezadeg Nathalie Gaouyer\nKinnig a ra diskouezadeg « CHAIR » – « KADOR » Nathalie Gaouyer ul labour luc’hskeudennerezh niverel ha livadurioù tro-dro d’ar gador. Goude an ti, ar gador en deus he flas en hor buhez, ar perc’hennañ hag he vezañs en oaled. Skeudenniñ a ra ac’hanomp, legadet eo pe bez emañ lezet a-gostez pe dilezet.…\nKenderc'hel al lennadenn"Diskouezadeg Nathalie Gaouyer"\nDiskouezadeg Sylvie Le Gac\nDiskouezadeg « Kendivizoù » – « Conversations » Sylvie LE GAC a ziskouez un dastumad poltriji ha tresoù all graet gant ur pocher a denn da hengoun ar c’hameennoù. Lakaat a ra ul liamm etre ur sellet doare luc’hskeudennerezh hag ur santadur doare livouriezh. Krouiñ a ra er palier ur…\nKenderc'hel al lennadenn"Diskouezadeg Sylvie Le Gac"\nDiskouezadeg Philippe Vergoz\nKinnig a ra al livour Philippe Vergoz un diskouezadeg “Penaos sellet ? ” – “Comment regarder ?” gant 25 oberennoù ankr en o zouez un nebeud miniadurennoù. Gant ur finder digredus, kizidigezh al liv dre an treuzwelusted a lak ac’hanomp d’en em c’houlennata war an doare ma ‘z eo bet…\nKenderc'hel al lennadenn"Diskouezadeg Philippe Vergoz"\nDiskouezadeg Sylvain Girard\nDiskouez a ra Sylvain Girard “Tresoù greunvaen” – “Figures de granite”, daou rummad luc’hskeudennoù barzhoniel e gwenn ha du war roudoù an arkeologour Roland-Pierre Glot hag e sturlevr meurvein Breizh, lec’hienn Lokuon ha mengleuz galian-ha-roman Ploerdud. Gant ur sell war ar mineral hag ar strudenn e vroud an arzour d’en…\nKenderc'hel al lennadenn"Diskouezadeg Sylvain Girard"\nDiskouezadeg Sheilla Laclusse\nDiskouez a ra Sheilla Laclusse he zresadennoù, engravadurioù, luc’hskeudennoù, gant teknikoù mesket, tro dro d’an tres hag ar gwiad. An arzourez a labour war ar an hironadur, an epiderm, ar c’hroc’hen, meskaj ar sevenadurioù. Pennad : 2016/05/22 – Le Télégramme\nKenderc'hel al lennadenn"Diskouezadeg Sheilla Laclusse"\nDiskouezadeg Jean-François Chaussepied\nJean-François Chaussepied a ginnig un heuliad livadurioù difetis e gwenn ah du pe gant livioù kreñv ha kontrastet, awenet gant an oabl, ar mor, an natur, ar gweledvaoù mor, hag ezteurel a ra e fromoù da geñver ar bed dro-dro dezhañ. Pennad : 2016/02/27 – Le Télégramme\nKenderc'hel al lennadenn"Diskouezadeg Jean-François Chaussepied"\nStummadur Master MEEF-EBI\nKemennadenn an ISLRF\nRedadeg ar stajiadezed


Peurvuiañ e vez eztaolet en brezhoneg stumm-ambroug ar galleg gant ar framm o + anv-verb pe en ur + anv-verb. Ne vezont ket implijet kement hag en galleg avat. En e bennad « Herezh ar brezhoneg beleg ha penaos en em zizober dioutañ » (Notennoù yezh, 2012) e sach Yann Gerven hom evezh war un tech fall a vez gant skrivagnerien zo. Da heul ar « brezhoneg beleg » ec'h implijont a-dreuz hag a-hed ar framm o + anv-verb, « bep kwech ma soñj ar skrivagner en ur participe galleg ».\nEr pennad-mañ omp o vont d'ober ur sintezenn deus un toulladig yezhadurourien. War-lerc'h e sellfomp hag-eñ 'h a hom brezhoneg da heule.\n1. Gant ar yezhadurourien\nFrañsez Kervella (1995) a gomza evel-henn deus ar stumm-ambroug er rannbennad 285 :\n« An anv-verb, degaset gant ar rannig en ur, a zo ur renadenn doareañ a c'hell merkañ pe an doare, pe an tu, pe an amzer, o spisaat e c'hoarvez an daou ober war an dro, pe tost an eil goude egile, hag e tenn an eil d'egile. »\nSell amañ daou skwer interesant ma 'mañ eztaolet an tu :\n– 1. En em lazhañ a reas, en ur lammat diwar ar pont. (Il s'est suicidé en sautant du pont.)\n– 2. Kalz traoù en deus desket en ur lenn. (Il a appris plein de choses en lisant.)\nStudial a ra Yann Gerven er pennad meneget a-raokoc'h an holl degouezhioù ma vez implijet ar framm o + anv-verb. Evitañ e c'hall bezañ « ul liamm abeg-koñsekañs etre an ober degaset gant o + anv-verb hag an eil ober ». Daou skwer deus kement-se a ro bet klevet e Plougastell :\n– 3. Kollet 'n doa 'spenn dek mil lur o c'hoari kilhoù disul diwe'a.\n– 4. Froc'het 'n deus e vragoù oc'h ober ruz-revr dindan ar pont.\nA-hend-all en deus kavet gant Jul Gros un implij « souezhus », e-mesk 1 500 reishoc'h :\n– 5. Tourtañ a rae ar c'hleuzioù o sevel ar c'hrav. (Il se cognait la tête aux talus en montant la côte.)\nUn tamm diwezhatoc'h e komzfomp dioutañ adarre.\nJust a-walc'h e komza Jul Gros deus ar stumm-ambroug e levr kentañ Teñzor ar brezhoneg komzet (2000, p.199 ha p.243). Diwar-benn ar rannig en eur e tegas da soñj e c'hall « merkañ an adanv-verb, pa vez dao ober war ar memes tro (kempred) ». Gallet a ra ivez « merkañ an tu, an doare », gant ar skwer-mañ :\n– 6. Me am-eus desket ma zoniou en eur gleved anezo. (J'ai appris mes chansons en les entendant.)\nEvit ar pezh a sell ar rannig o e lâr penaos, « pa vez dirak un anv-verb, he deus talvoudegezh un adanv-verb ». A-wechoù en deus neuze ar framm o + anv-verb talvoudegezh « un islavarenn abeg ».\n– 7. Ar mab a oa toullet e lagad o torna. (Le fils avait eu l'oeil crevé en battant le blé.)\n– 8. Pôl a oa diskoaziet o koueza diwar e visikled. (Paul s'était démis l'épaule en tombant de bicyclette.)\n– 9. Penegwir em-oa bet pevar rêl o kouignaoua. (Puisque j'avais reçu un franc en allant quêter des étrennes.)\nHervezañ o deus ar rannigoù en ur hag o implijoù dishañval-mat : gant en ur e vez lâret ar c'hempred hag an tu, gant o an abeg.\nEn ur dremen, degas a ra da soñj n'hall ket ar brezhoneg implijet ordinal ar framm o + anv-verb pa vez un adanv-verb en galleg :\n« Le breton parlé n'emploie jamais le participe présent dans des phrases comme la suivante :\nEzomm on-eus eur vatez o houzoud ar galleg hag ar brezhoneg, qui est traduite du français : nous avons besoin d'une bonne sachant le français et le breton.\nDans ce cas, sachant est mis pour « qui sait » (ou : qui sache) et le bretonnant le traduira toujours par : « eur vatez hag a oar ar galleg, etc ... »\nEvit Francis Favereau (1997, p.279) e vez implijet ar framm en ur + anv-verb pa vez « kempred daou ober pe an eil o vont da heul egile » :\n– 10. Mervel en ur vezañ. (Mourir à la naissance.)\nResisaat a ra evel-henn : « en position de gérondif (à valeur de circonstancielle), l'emploi de o/é est possible, dans les conditionnelles ou pour peu qu'il existe une relation de cause à effet » :\n– 11. O vont a-dreuz e tegouezhi kentoc'h. (Tu arriveras plus tôt en allant à travers.)\n– 12. O kanañ e kavi berroc'h an hent. (Tu trouveras la route plus courte en chantant.)\n– 13. O labourat kalz eo savet da binvidig. (C'est en travaillant beaucoup qu'il est devenu riche.)\nUn tamm mat luzietoc'h eo an traoù pa seller deus pennadoù al lec'hienn Arbres, diwar-benn ar rannig o hag en ur.\nDiwar-benn ar rannig en ur da gentañ e lâr evel-henn Mélanie Jouitteau : « comme le gérondif en français, le composé en ur est utilisé pour la coïncidence temporelle ou, sans doute par extension, le moyen » :\n– 14. Setu, en ur zont d'ar gêr e choment a-sav eno neuze.\n– 15. Nemet unan bennak a en em gave da gaout en ur chipal. (Mais quelques-uns arrivaient à en avoir en chipant.)\nUn toulladig skwerioù tennet deus yezhadur Trepos (2001) a ro. Enne e kaver frammoù en ur + anv-verb evit lâret an tu :\n– 16. En eur gemer a-gleiz e oen faziet. (C'est en tournant à gauche que je me trompai.)\n– 17. Pinvidig eo deuet en eur laerez ar re all. (Il est devenu riche en volant les autres.)\n– 18. Dond a ri a-benn, en eur lakaad da nerz. (Tu réussiras, si tu mets toute ta force, [en y mettant toute ta force]).\nEn tu-hont da se e veneg un implij souezhusoc'h deus en ur, ma kaver ul liamm abeg-heuliad ennañ :\n– 19. Diwall da baka ar horvad en eur jom dindan ar glô. (Fais attention de ne pas attraper un gros rhume en restant sous la pluie.)\nEvit ar pezh a sell deus ar rannig o e wel-hi « une coïncidence temporelle sembl[ant] impliquer la causalité » :\n– 20. Ul lastez lorc'h a oa ennon o vont da c'hoari soudardig. (J'étais sacrément fier d'aller jouer au petit soldat.)\nDaoust hag-eñ n'hon defe ket er skwer-se ar memes implij deus ar framm o + anv-verb hag a gaver da heul an troiennoù-mañ : tremen e amzer, kaout poan, kaout mezh, kaout diegi, bezañ pell, bezañ jenet, bezañ skuizh... Talvezet a ra an evezhiadenn-mañ evit ar skwer 21 dindan.\nSouezhusoc'h c'hoazh e veneg frazennoù e-lec'h e vez degaset « un islavarenn tu » gant ar rannig o :\n– 21. Tout e vezont kreuvet oc'h ober bourjinerezh, o klask gwelet piv eo ar c'hapaplañ. (Tous se crèvent en faisant des bêtises à essayer de voir qui est le meilleur.)\n– 22. Amañ em eus klasket strollañ ar pezh a zo bet skrivet gantañ diwar-benn ar politikerezh, o tastum e destennoù diwar-benn Breiz Atao ha diwar-benn an istor. (J'ai cherché ici à rassembler ses écrits sur la politique, en collectant ses écrits sur Breiz Atao et sur l'Histoire.)\n– 23. O selaou an dud en doa desket ur bern traoù. (Il avait appris un tas de choses en écoutant les gens.)\n– 24. Heñv a foetas e zanvez o ren ur vuhez diroll. (Il mangea tout son bien en menant une vie dissolue.)\nDam da se ec'h arri da lâret kement-se :\n« Lorsque o introduit une circonstancielle de moyen, ce qui est traduit en français par le gérondif (en faisant...), on peut en breton utiliser la forme en ur à la place de o si le sujet de l'infinitive coïncide avec le sujet de la matrice. »\nAr skwerioù 2, 6 ha 23 ac'h a da heul he c'haoz. Deskiñ eo verb al lavarenn hag ar framm o + anv-verb a verk an tu. Deus un tu (2 ha 6) eo ar framm en ur + anv-verb an hini a vez implijet. Deus an tu all (23) est ar framm o + anv-verb :\nMemes tra e div frazenn hañval a-walc'h. Ar rannigoù o hag en ur a vez implijet evit lâret an tu :\nAn hini 13, hag ar reoù 11 ha 12, zo meneget gant Favereau evit diskwel ul liamm abeg-heuliad. Koulskoude e c'hallfe an nen gwelet aze an tu. N'a ket an traoù war-simplaat.\nEn daolenn amañ dindan zo bet renket an holl skwerioù bet meneget betek-henn, diouzh an implij a vez graet deus en ur hag o (ar c'hempred, an tu, an abeg) :\nTourtañ a rae ar c'hleuzioù o sevel ar c'hrav. (JG)\nUl lastez lorc'h a oa ennon o vont da c'hoari soudardig. (J)\nSetu, en ur zont d'ar gêr e choment a-sav eno neuze. (J)\nmervel en ur vezañ (F)\nTout e vezont kreuvet oc'h ober bourjinerezh, o klask gwelet piv eo ar c'hapaplañ. (J)\nAmañ em eus klasket strollañ ar pezh a zo bet skrivet gantañ diwar-benn ar politikerezh, o tastum e destennoù diwar-benn Breiz Atao ha diwar-benn an istor. (J/Denez)\nO selaou an dud en doa desket ur bern traoù. (J/Chalm)\nHeñv a foetas e zanvez o ren ur vuhez diroll. (J)\nNemet unan bennak a en em gave da gaout en ur chipal. (J)\nEn eur gemer a-gleiz e oen faziet. (T)\nPinvidig eo deuet en eur laerez ar re all. (T)\nDond a ri a-benn, en eur lakaad da nerz. (T)\nMe am-eus desket ma zoniou en eur gleved anezo. (JG)\nEn em lazhañ a reas, en ur lammat diwar ar pont. (K)\nKalz traoù en deus desket en ur lenn. (K)\nAr mab a oa toullet e lagad o torna. (JG)\nPôl a oa diskoaziet o koueza diwar e visikled. (JG)\nPenegwir em-oa bet pevar rêl o kouignaoua. (JG)\nO vont a-dreuz e tegouezhi kentoc'h. (F)\nO kanañ e kavi berroc'h an hent. (F)\nO labourat kalz eo savet da binvidig. (F)\nKollet 'n doa 'spenn dek mil lur o c'hoari kilhoù disul diwe'a. (G)\nFroc'het 'n deus e vragoù oc'h ober ruz-revr dindan ar pont. (G)\nDiwall da baka ar horvad en eur jom dindan ar glô. (J)\nF : Favereau G : Gerven J : Jouitteau JG : Jules Gros K : Kervella T : Trepos\nSklaer a-walc'h e seblant ar reolenn gant ar yezhadurourien. Ar rannig en ur a vez implijet evit ar c'hempred hag an tu. Ar rannig o a vez implijet evit lâret an abeg. Ma adkemeromp ar skwer 1 roet gant Kervella e vanko neuze dispartiañ mat :\n– 1. En em lazhañ a reas, en ur lammat diwar ar pont. (Il se suicida en sautant du pont.)\nAn tu zo eztaolet aze, dam da se e vez implijet en ur.\n– 1bis. En em lazhañ a reas o kouezhañ diwar ar pont. (Il se tua en tombant du pont.).\nAmañ eo an abeg an hini a vez eztaolet, dam da se implij ar rannig o.\nArri a ra Jouitteau da degas da soñj dimp penaos e c'hall an implijj pellaat un tamm deus ar reolenn.\n2. En hom c'horpus\nSellomp bremañ deus skwerioù hom c'horpus. Un tamm zo on intereset gant ar stummioù d'implijet evit treiñ an adanv-verb gallek, e-se em eus notennet un toullad brav a skwerioù.\nha me a dremene du-hont gwezhall, o vont da welet anezhe\nhanter-batorellet e oan peogwir, o tont er-maez, o tont... o tont deus skol, e fin ar skol, ha me a oa o tigoriñ an nor da dont war an hent\n1. o vont, o vont d'e labour pe... 2. o vont d'e labour 1. goût a ran e oa o vont d'e labour peogwir 'neus labouret... o vont da labourat da Sant Brieg... 2. o tont deus Lannuon, 'ba toull hent Bulien, 'ba traoñ ar c'hrav a-hont, eno e oa marvet\nni a gaozee brezhoneg 'te en ur amenajiñ du-hont, o tont hag o vont\nhag o tont d'ar gêr eo dimezet gant Jeanne aze\n'teus ket bet kordet ar sort-se oc'h ober machin aze ?\nme 'ma bet chañs o tont d'ar gêr aze deus c'hoari boulloù aze\npa diskennez o tont deus Gwenezhan\n… gwelet e dad-kaer o vont d'ar gêr ivez, o ruilhal 'ba an hent, o tont d'ar gêr o ruilhal, deus beure, o tont da gerc'hat amann e vije, o tont d'ar gêr e veze o ruilhal 'ba an hent\nne welent ket sklaer o vont d'ar gêr\nan ouvrierien 'h a da… zo o vont da labourat en ur c'hwitellat\nbern koll a vez en ur beilhat anezhe\nordin 'ba an oto, en ur sevel ha betek an noz\nen ur vont da lakat kerc'h d'e hini 'na pozet e dorn war revr ar gazeg\npartiet e vije en ur c'harmat ma 'mijemp derc'het\nan ouvrierien, 'h aint ordin da labourat en ur c'hwitellat\nya met en ur gousket, me 'meus bet kavet kalz a draoù evel-se\nen ur dont d'ar gêr\nen ur arruout deus ar beure\nen ur arruout\nme a gane war ar sañtier en ur labourat\nal loen, en ur dont war an douar\ne Kerdanioù oa bet brezel, en ur c'hoari boulloù\nah ya, an hini 'meump gwelet du-hont en ur arruout aze\na-hend-all 'meus ket bet baleet nemeur, añfin geus, en ur chaseal, met 'meus ket soñj da welet…\neme egile en ur arruout\naze 'na dilañs peogwir en ur arri 'ba ar skol ne gomprene mann ebet deus ar pezh a vije lâret koura\ne oa en em skoet 'ba 'h... 'ba 'h an nor en ur dont diwar ar c'hlud\nKen fonnus all e vije unan bennaket anezhe a vije bet marvet pe un dra bennaket, ya, se 'h arru a-wezhioù, hañ, en ur dont war an douar\ntapet 'meus ar yer o c'haloupat\nar re-mañ 'meus gonezet, hemañ o c'hoari boulloù\ne-giz-se e soñje, « marteze e tremeno se emezañ, en ur lakat anezhañ en brezhoneg »\nen ur gaozeal a-hent-all a lâran dit e lârfen dit aezetoc'h koura\nen ur dastum bern arc'hant 'h efomp un tamm war-raok\nen ur ober ma c'hlasoù aze 'meus desket mat mont war ar c'hezeg\neñ 'neus gonezet bern arc'hant en ur werzhañ loened\nha neuze en ur waskañ war hemañ e tigor an toull\ntu-kontrefed, tu-kleiz en ur dont amañ\nmet en ur vont dre eno e oa teir gwech berroc'h\n[torret 'ma ma brec'h] o kouezhal 'ba ar jardin aze a-drek\nha me a-raok ac'hanta, e tihunen a-greiz an noz o soñjal 'ba 'r se\nha goude e oa bet torret o cheñch plas dezhi\nhoñ a oa kouezhet o sachañ warni\nkrog eo da weañ e c'henou o klevet an nor o tigeriñ\no c'hoari voulloù e Kerdanioù e oa deklaret ar brezel\nbeuzet int oc'h en em vaegnañ\narru 'neus sec'hed din aze o chaokat\neñ a oa pennbouzellet diwar ur wezenn aze o vont da dilojañ un neizh pik, machinet e c'hoûg gantañ\nankouaet ar brezhoneg oc'h esa deskiñ ar galleg\n[kouezhet eo] war e dreid, o kerzhal war e dreid\nur breur dezhañ a oa lazhet e Traoñ Ar Pont, euh… o ti… o tiskenn Ar C'hra\nme 'meus ket torret ma c'hoûg oc'h ober\nArmand 'meus aon a oa bet lazhet o kouchañ foenn 'ba ar solier, xxx (?) o kouchañ foenn 'na skoet e benn gant ar (c'houbl ?) ha graet double fracture du crâne gantañ\nfreuziñ a rafes da c'henou emezañ o lâret Kêr Roc'h\nen ur derc'hen da gontañ kaozioù ec'h arri an nen da gaout sec'hed\n'ma torret ma brec'h en ur c'hoari football\npeotramant 'meus graet se en ur lakat euh… neud euh… war ar machin aze hep goût din ha 'meus ket santet mann ebet\nar plac'h zo marv en ur skeiñ he fenn 'ba 'r maen-treuz\nA-raok kregiñ ganti e sachan an evezh war ar stumm da distagañ en ur. Peurvuiañ eo [nɔ̃n] an hini a vez distaget. A-wechoù avat eo ar stumm [nœʁ] a glever gant tud zo (ordinal gant ma mamm-gozh, he familh a oa deus Plûned). Alies-a-wech ne glever ket ar rannig o, peotramant eo [ə] an hini a vez klevet. Koulskoude avat e vez ordinal ar c'hemmadur kemmesket da heulañ.\nAn evezhiadenn gentañ zo diwar-benn ar c'hempred. Evel gortozet eo ar rannig en ur an hini a vez implijet ar muiañ en degouezhioù-se. Koulskoude e kavomp ivez un toullad brav a skwerioù e-lec'h e vez implijet ar rannig o.\nDaoust hag-eñ en em gavomp aze gant un elipsenn deus verb skoazell bezañ evel er skwer-mañ ?\n– hanter-batorellet e oan peogwir, o tont er-maez [e oan], o tont [e oan]... o tont deus skol [e oan], e fin ar skol, ha me a oa o tigoriñ an nor da dont war an hent (j'étais à moitié sonné puisque, en sortant, en venant... en revenant de l'école, à la fin de l'école, et moi d'ouvrir la porte pour venir sur la route)\nPosubl eo, met bezañ zo skwerioù all e-lec'h e vez implijet ar framm o + infinitif, hep forc'hellegezh ebet, evit merkañ ar c'hempred :\n– pa diskennez o tont deus Gwenezhan (quand tu descends en venant de Gwenezhan)\n– ha me a dremene du-hont gwezhall, o vont da welet anezhe (et moi je passais là-bas autrefois, en allant les voir)\n– ne welent ket sklaer o vont d'ar gêr (ils ne voyaient pas clair en allant à la maison)\nEn tri skwer-se e vije bet gortozet ar rannig en ur, àevel er frazennoù dindan :\n– en ur vont da lakat kerc'h d'e hini 'na pozet e dorn war revr ar gazeg\n– ah ya, an hini 'meump gwelet du-hont en ur arruout aze\nNotenniñ a raer e vez degaset peurvuiañ gant ar rannig o un anv-verb hag a verk ar fiñv, mont ha dont dreist-holl. Ar frazenn 5 bet roet gant Gerven a seblant dimp mont da heul an implij-se :\nEil evezhiadenn diwar-benn an tu bremañ. Kazi ordinal e vez implijet en ur. Diwar an div skwer gant ar rannig o zo unan anezhe hag a zo un droidigezh fall :\n– tapet 'meus ar yer o c'haloupat (j'ai attrapé les poules en courant)\nGant en ur e oa ret ober aze. Ar frazenn troet n'he deus ket ar ster gortozet dre an avani e sinifia « j'ai attrapé les poules qui courent ».\nPeadra zo da vezañ diroutet gant an eil skwer. D'ar c'hentañ gwel e soñjer kaout aze ur islavarenn tu :\n– ar re-mañ 'meus gonezet, hemañ o c'hoari boulloù (ceux-ci [trophées] je les ai gagnés, celui-ci en jouant aux boules)\nMet barrek eo da vezañ ul liamm abeg-heuliad, « dre ma 'meus c'hoariet boulloù 'meus gonezet ». Feiz, n'eus ket nemet unan evel-se hag ar reolenn eo implijet en ur pa vez d'ober merkañ an tu. Just a-walc'h zo ur frazenn all gant ar verb gonit el lavarenn, hag en ur an hini a vez implijet aze :\n– eñ 'neus gonezet bern arc'hant en ur werzhañ loened\nDiouzhtu evel e vez merket ul liamm abeg-heuliad eo ar rannig o an hini a vez implijet. Sklaer-sklaer eo c'hall bezañ evel er skwerioù dindan :\n– ha goude e oa bet torret o cheñch plas dezhi\n– hoñ a oa kouezhet o sachañ warni\n– ankouaet ar brezhoneg oc'h esa deskiñ ar galleg\n– krog eo da weañ e c'henou o klevet an nor o tigeriñ\nGallet a ra bezañ skañvoc'h evel er skwerioù-mañ :\n– ur breur dezhañ a oa lazhet e Traoñ Ar Pont, euh… o ti… o tiskenn Ar C'hra (un frère à lui s'était tué à Traoñ ar Pont, euh... en des... en descendant la côte)\nEn ur diskenn a ra c'hrav HA peogwir e oa o tiskenn e oa bet lazhet.\n– o kouchañ foenn 'na skoet e benn gant ar (c'houbl ?) (en tassant du foin il s'était cogné la tête au xxx ?)\nEn ur gouchañ foenn HA peogwir e oa o kouchañ foenn en doa skoet e benn.\nPa laker mesk-ha-mesk holl skwerioù hom c'horpus ha reoù ar yezhadurourien e remerker e kaver alies-mat el lavarenn verboù a verk ur stad pe disoc'h un ober : bezañ lazhet, bezañ marv, bezañ beuzet, bezañ diskoaziet, torriñ un askorn, kouezhañ, bezañ pennbouzellet, bezañ dihunet, koll, toullañ ul lagad, gweañ e c'henoù, froc'hañ e vragoù. Degas a ra neuze ar rannig o un islavarenn abeg, oc'h ezteurel ar pezh a oa ar sujed oc'h ober pa oa degouezhet an ober.\nUr wech lâret se e seblant dimp ar frazennoù dindan bezañ fall, ar rannig o an hini a vez gortozet bep gwech :\n– 'ma torret ma brec'h en ur c'hoari football\n– peotramant 'meus graet se en ur lakat euh… neud euh… war ar machin aze hep goût din ha 'meus ket santet mann ebet (ou sinon je me suis fait ça en mettant euh... les fils... sur le machin là sans m'en apercevoir et je n'ai rien senti [pied enflé])\n– ar plac'h zo marv en ur skeiñ he fenn 'ba ar maen-treuz\nDiv frazenn damhañval gant an droienn kaout sec'hed a implij an eil rannig hag eben :\n– arru 'neus sec'hed din aze o chaokat – en ur derc'hen da gontañ kaozioù ec'h arri an nen da gaout sec'hed\nReishoc'h e seblanta bezañ an hini kentañ, o vezañ ma zo ul liamm abeg-heuliad anatoc'h. Diskwel a ra kement-se penaos e c'hall bezañ implijet pe an eil pe eben, e degouezhioù zo.\nDre vras e c'hallomp lâret e vez heuilhet mat a-walc'h gant frazennoù hom c'horpus reolenn implij ar frammoù o + anv-verb pe en ur + anv-verb bet eztaolet gant ar yezhadurourien : en ur a vez implijet evit merkañ an tu, o evit merkañ an abeg. Un tamm luzietoc'h eo pa seller deus ar c'hempred. Peurvuiañ eo en ur an hini a vez implijet. Met o a gaver implijet e degouezhioù damhañval, ar pezh a diskwel e c'haller c'hoari pe gant an eil pe gant egile.\nTangi YEKEL, ebrel 2018


sabrinier - Wikeriadur\nFurm lies an anv-kadarn sabrenn\n- [...] ; aze e weli a bep seurt sabrinier ; [...]. — (Fañch an Uhel, Kontadennoù ar Bobl/5, Al Liamm, 1994, p. 118.)\n[...] ; ar zoudarded a zavaz var he lerc'h hag ho zabrinier a ziridigne, dre ma'z eant, enn eur steki ouc'h ho divesker. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 224.)\nC'houec'h pe zeiz a dec'has diwar e hent hag a dennas o sabrinier; [...].. — (Erwan ar Moal, Pipi Gonto, Kemper, 1925, p. 160.)\nArmet e oant holl gant fuzuilhoù, baionetezoù ha sabrinier, hag e youc'hent gwashañ ma c'hellent. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 43.)\ngalleg : sabres (fr)\nAdtapet diwar « https://br.wiktionary.org/w/index.php?title=sabrinier&oldid=201701 »\nKemmoù diwezhañ degaset d'ar bajenn-mañ d'an 17 Gou 2015, da 08:12.